**Sadarbības memorands par godīgu komercpraksi pasākumu organizēšanas un biļešu tirdzniecības jomā**

Rīgā 2019.gada 8.augusts

Jau vairākus gadus pasākumu organizēšanas un biļešu tirdzniecības jomā vērojamas grūtības nodrošināt pilnvērtīgu patērētāju aizsardzības līmeni. Patērētāji ne reti nonāk situācijā, kad atcelto pasākumu gadījumā par biļetēm samaksātie līdzekļi netiek atgriezti. Līdzekļus izdodas atgūt vienīgi tad, ja biļešu tirgotāju rīcībā ir pasākumu organizatoram nepārskaitītas naudas summas vai arī pasākumu organizatori nodrošina naudas līdzekļu izmaksu.

Šāds stāvoklis kropļo pasākumu organizēšanas un biļešu tirdzniecības tirgu Latvijā un mazina patērētāju uzticību biļešu tirgotājiem un nozarei kopumā, kas nākotnē potenciāli var apgrūtināt iespējas organizēt patērētājiem interesantus liela mēroga pasākumus. Lai arī negodprātīgu uzņēmēju skaits nozarē ir salīdzinoši niecīgs, to darbības rezultātā patērētājiem un godprātīgiem uzņēmējiem tiek nodarīti būtiski zaudējumi, kā arī tiek iedragāta pasākumu organizēšanas nozares reputācija.

Ņemot vērā, ka patērētāju sūdzību skaits un patērētājiem kopējās neatmaksātās summas apmērs 2014. – 2018. gadu periodā ir būtiski pieaudzis, nepieciešama efektīva, principos balstīta un nozares dalībniekiem saprotama rīcībpolitika, kas ļautu mainīt pastāvošo negatīvo situāciju pasākumu organizēšanas un biļešu tirdzniecības jomā.

Apzinoties, ka:

* komunikācijas un informācijas aprites trūkums veicina minēto problēmu attīstību, ir jāstiprina nozares brīvprātīga pašregulācija un sadarbība ar valsts pārvaldi;
* pārlieku liela regulācija radīs papildu administratīvo slogu uzņēmējiem un apgrūtinās uzņēmējdarbību biļešu tirdzniecības un pasākumu organizēšanas nozarē, bet negarantēs labvēlīga rezultāta sasniegšanu;
* izvēlētā rīcībpolitika nedrīkst kaitēt godīgiem uzņēmējiem, bet tai jābūt mērķētai uz negodprātīgu uzņēmēju izskaušanu;
* konkurence ir tirgus attīstības un līdzsvarotas funkcionēšanas nozīmīgs priekšnosacījums, tāpēc ir būtiski ievērot principus, kas izriet no konkurences tiesībām,

**un ar mērķi mazināt negodīgu komercpraksi, kā arī veicināt patērētāju tiesību aizsardzību** **Ekonomikas ministrija un Patērētāju tiesību aizsardzības centrs (turpmāk - Centrs), pēc savas iniciatīvas, apņemas sadarboties ar pasākumu organizēšanas un biļešu tirdzniecības nozares dalībniekiem, kas ir šī Memoranda parakstītāji**.

1. Mērķa īstenošanai Memoranda puses apņemas, ka:

* Centrs sniegs informāciju nozares dalībniekiem par konstatēto negodīgo komercpraksi;
* Centrs sadarbībā ar biļešu pārdevējiem izstrādās kritērijus pasākumu organizatoru izvērtēšanai;
* nozares dalībnieki atturēsies no turpmāku darījumu veikšanas ar uzņēmēju, par kuru ir saņemta informācija no Centra, ka šis uzņēmējs īsteno negodīgu komercpraksi;
* biļešu pārdevēji sniegs Centram lūgto informāciju par līgumiem, pārdoto pasākuma biļešu summu, patērētājiem atmaksāto summu, pasākumu organizatora rīcībā nodoto summu un citu informāciju;
* biļešu pārdevēji, slēdzot darījumus ar pasākumu organizatoriem, nodrošinās atbilstošu profesionālo rūpību, t.sk., prasot pietiekošu nodrošinājumu;
* nozares dalībnieki rakstiski informēs Centru un sniegs attiecīgus pierādījumus, ja to rīcībā nonāks informācija par iespējamu negodīgu komercpraksi;
* Memoranda pušu rīcībā esošā informācija tiks sniegta godprātīgi, iespējami pilnīgā apjomā un savlaicīgi;
* nozares dalībnieki, konsultējoties ar Centru, izstrādās labas prakses kodeksu.

1. Memorandam aicināti pievienoties visi pasākumu organizēšanas un biļešu tirdzniecības nozares dalībnieki, iesniedzot pievienošanās vēstuli Centram.
2. Termiņš, kurā ir iespējams pievienoties Memorandam, ir neierobežots.
3. Nepieciešamības gadījumā Memoranda izpildes izvērtēšanai puses organizē tikšanās.
4. Memorandu var grozīt un papildināt pēc Memoranda pušu savstarpējas vienošanās. Izmaiņas Memorandā veic Ekonomikas ministrija pēc Memoranda pušu aicinājuma.

|  |  |
| --- | --- |
| \_\_\_\_\_\_\_\_\_\_\_\_\_\_  Ralfs Nemiro  Ekonomikas ministrs | \_\_\_\_\_\_\_\_\_\_\_\_\_\_  Baiba Vītoliņa  Patērētāju tiesību aizsardzības centra direktore |
| \_\_\_\_\_\_\_\_\_\_\_\_\_\_  Guntis Ērglis – Lācis  Latvijas Pasākumu producentu asociācijas valdes priekšsēdētājs | \_\_\_\_\_\_\_\_\_\_\_\_\_\_  Līga Rubine  SIA “BIĻEŠU SERVISS” valdes locekle |
| \_\_\_\_\_\_\_\_\_\_\_\_\_\_  Ģirts Krastiņš  SIA “Arēna Rīga” valdes priekšsēdētājs | \_\_\_\_\_\_\_\_\_\_\_\_\_\_  Andris Tihomirovs  SIA “BEZRINDAS.LV” biļešu pārdošanas vadītājs |
| \_\_\_\_\_\_\_  \_\_\_\_\_\_\_\_\_\_\_\_\_\_  Aija Hermane  SIA “Ekase” tirdzniecības projektu vadītāja  \_\_\_\_\_\_\_\_\_\_\_\_\_\_  Ģirts Lūsis  SIA “L Tips” valdes loceklis | \_\_\_\_\_\_\_\_\_\_\_\_\_\_  Mārcis Gulbis  SIA “UNTITLED” valdes loceklis |